Nathaniel Julies: Vrae oor beamptes se agtergrond, misdaadrekordsSers. Simon Ndyalvane and konst. Caylene Whiteboy gedurende ‘n vorige hofverskyning. (Foto: Timothy Bernard/African News Agency) Die DA sê hy gaan in die parlement vrae aan die polisie rig om meer te wete te kom oor die agtergrond en misdaadrekords van die drie polisiebeamptes wat beskuldig word van die moord op 16-jarige Nathaniel Julies van Eldoradopark. Dié stap kom in die lig van bewerings dat een van die beamptes drie keer vantevore skuldig bevind is op strafregtelike aanklagte waaronder aanranding, aanranding met die doel om ernstig te beseer en kwaadwillige saakbeskadiging. “Dit is uiters problematies aangesien iemand met ŉ kriminele rekord ingevolge die wet nie in aanmerking mag kom om ŉ polisiebeampte te word nie. Dit dui weereens op die polisie se versuim om die misdaadrekords van nuwe rekrute na te gaan,” sê Okkie Terblanche, die DA se adjunk-skaduminister vir polisie. Voster Netshiongologedurende ‘n vorige hofverskyning. (Foto: Timothy Bernard/African news Agency) Volgens Terblanche sterf al meer onskuldige mense aan die hand van polisiebeamptes. “Ons het tydens die afsonderingstydperk gesien hoe die polisie en ander wetstoepassingsbeamptes gewelddadig op Suid-Afrikaners toeslaan omdat hulle bloot in hul eie voortuin gesit het. En in die geval van Nataniël, omdat hy bloot ŉ koekie geëet het.” Die DA doen nou opnuut ŉ beroep op die polisie om polisiebeamptes met misdaadrekords uit die polisiediens te verwyder en die veiligheid van alle Suid-Afrikaners te verseker. Nathaniel Julies (Foto: Twitter) Simon “Scorpion” Ndyalvane, Caylene Whiteboy en Voster Netshiongolo word beskuldig van die moord op die 16-jarige Nathaniel, asook dat hulle met bewyse wou peuter. Maroela Media het vroeër berig Nathaniel is verlede maand glo tydens ŉ skietery tussen ŉ bende en die polisie gewond waarna hy later die dag in ŉ hospitaal dood is. Die familie van Nathaniel, ŉ kind met Down se sindroom, voer aan hy is dood omdat hy nie op versoeke van die polisie gereageer het nie. Hulle sê egter weens die sindroom kón hy nie reageer nie. Die seun was op pad om te gaan koekies koop toe hy doodgeskiet is.